Basler Lyrikpreis
Dr Baasler Lürikbriis isch e Litraturbriis für Lüriker, wo jedes Joor im Raame vom Internazionale Lürikfestiwal Baasel vo de Mitgliider vo dr Baasler Lürikgrubbe (Stand 2014: Urs Allemann, Rudolf Bussmann, Ingrid Fichtner, Wolfram Malte Fues, Rolf Hermann und Kathy Zarnegin) an Kollege vergee wird. Er will e Zäiche für d Anerkennig vo dr sproochligi Innovazioonschraft si und für e „Muet, gegen e Stroom z schwümme“. Au söll er bedütendi lürischi Stimme ere bräitere Öffentligkäit bekanntmache.

Dr Briis isch mit 10'000 SFr dotiert und wird mit dr Understützig vo dr Gsellschaft für s Guete und Gmäinnützige Baasel (GGG) finanziert. D Verleijig findet im Litratuurhuus Baasel statt.

Gschicht 
D Baasler Lürikgrubbe het sich in de 1990er Joor bildet, wo sich e baar Lüriker, wo sich kennt häi, zämmedoo häi.

S Internazionale Lürikfestiwal isch us ere Iniziative vo dr Grubbe ane 2003 entstande, wo die Kolleege zun ere Lääsig häi afo iilaade. 2008 isch dr Baasler Lürikbriis zum erste Mol vergee worde und sit 2009 findet s Festiwal an drei Dääg am Ändi vom Januar im Litraturhuus Baasel statt. D Organisazioon übernimmt d Katrin Eckert, wo s Litratuurhuus läitet.

Zu de Veraastaltige vom Festiwal ghööre näbe dr Verleijig vom Lürikbriis Lääsige, en interdisziplinärs Podium, e Groossveraastaltig mit eme internazional bekannte Lüriker, e Hommaasch für e doote Lüriker und Grubbe für s Schriibe vo Lürik und Diskutiere drüüber in Zämmenaarbet mit dr Volkshoochschuel Baasel.

Briisdrääger 
 2008: Kurt Aebli
 2009: Felix Philipp Ingold
 2010: Werner Lutz
 2012: Klaus Merz
 2013: Elisabeth Wandeler-Deck
 2014: Anja Utler
 2015 José F. A. Oliver
 2016 Ron Winkler
 2017 Walle Sayer
 2018 Dagmara Kraus
 2019 Katharina Schultens
 2020 Eva Maria Leuenberger
 2021 Hans Thill
 2022 Nadja Küchenmeister
 2023 Anna Hetzer

Weblingg 
 Offizielli Website vom Internazionale Lürikfestival Baasel
 Biidrääg zum Baasler Lürikbriis in dr Lyrikzeitung

Fuessnoote 

Litraturpriis
Sprooch und Literatur z Basel
Kultur z Basel